**Σκευάσματα make up**

Είναι έγχρωμα σκευάσματα που έχουν σκοπό τη βελτίωση της εμφάνισης της επιφάνειας εφαρμογής (πρόσωπο, πλάτη, χέρια κλπ):

* Καλύπτουν μικρά ελαττώματα
* Απορροφούν λιπαρές ουσίες περιορίζοντας έτσι τη γυαλάδα του σημείου εφαρμογής
* Περιορίζουν την εμφάνιση των ανοιχτών πόρων από ακμή
* Εξομαλύνουν την επιδερμίδα
* Προσκολλώνται στο δέρμα δημιουργώντας ένα λεπτό φιλμ, ώστε να είναι ευκολότερη η εφαρμογή του μακιγιάζ
* Προσδίδουν ελαφρύ χρωματισμό

Ανάλογα με τη μορφή τους διακρίνονται σε:

* Πούδρες make up
* Κρέμες ή γαλακτώματα make up
* Ραβδία make up
* Υγρά make up

Οι πούδρες make up μπορεί να είναι

Ι. χαλαρές (ή διασπειρώμενες) δηλαδή μείγματα αδιάλυτων κόνεων και χρωστικών χύδην σε περιέκτη

ΙΙ. συμπαγείς δηλαδή μείγματα κόνεων μορφοποιημένα σε κάποιο σχήμα το οποίο έχουν αποκτήσει μετά από συμπίεση

Οι κρέμες ή γαλακτώματα make up είναι μείγματα υδατικών και λιπαρών συστατικών με λεπτόκοκκες κόνεις και χρωστικές. Συχνά προτιμώνται γιατί είναι ευκολότερη η χρήση τους

Τα ραβδία make up είναι ημιστερεά σκευάσματα μορφοποιημένα σε κάποιο καλούπι συνήθως κυλινδρικό και έχουν αυξημένη καλυπτική ικανότητα, καθώς έχουν αυξημένο ποσοστό αδιάλυτων κόνεων. Το πλεονέκτημα είναι η εφαρμογή ακόμα και σε μικρές επιφάνειες

Τα υγρά make up είναι αιωρήματα κόνεων σε κάποιο υγρό φορέα. Οι κόνεις διατηρούνται σε αιώρηση με τη βοήθεια κολλοειδών ή πηκτικών ουσιών. Συχνά είναι απαραίτητη η ανατάραξή τους πριν την εφαρμογή.

Τα χαρακτηριστικά που πρέπει να έχει ένα προϊόν make up είναι:

Να έχει σταθερό χρώμα

Να εφαρμόζεται εύκολα

Να μη ξηραίνει το δέρμα

Να μην αφήνει λιπαρή αίσθηση

Να απομακρύνεται εύκολα

Να περιέχει λεπτές μη αιχμηρές κόνεις ώστε να μη δημιουργεί πληγές, εκδορές κλπ

Εκτός από τις κύριες ιδιότητές του ένα make up χρησιμοποιείται και για προστασία από τη ρύπανση του περιβάλλοντος, τον ήλιο και τις κλιματολογικές συνθήκες.

**Συστατικά των make up**

Τα make up είναι μείγματα χρωστικών ουσιών σε βάσεις κόνεων ή ελαίων ή κεριών ή υδατικές ή μείγματα κόνεων με υγρές ουσίες.

Ως κόνεις χρησιμοποιούνται ανόργανες αδιάλυτες στο νερό ουσίες που είναι διάφορα αργιλλοπυριτικά άλατα, οξείδιο του ψευδαργύρου, διοξείδιο του τιτανίου, καολίνης, τάλκης, μπεντονίτης, ανθρακικά άλατα (ασβεστίου ή μαγνησίου), πολυσακχαρίτες (πχ άμυλο) για τις καλυπτικές και απορροφητικές τους ιδιότητες

Βοηθητικά, μπορεί να χρησιμοποιηθούν κόνεις με διάφορες ιδιότητες όπως: Ολίσθηση για ευκολότερη εφαρμογή (πχ στεατικό μαγνήσιο, τάλκης)

Προσκόλληση στην επιφάνεια του δέρματος (πχ άμυλο)

Αντιηλιακή (πχ μικροκρυσταλλικό διοξείδιο του τιτανίου)

Οι προϋποθέσεις για να χρησιμοποιηθούν οι κόνεις στα make up είναι:

να μην αποτελούνται/ περιέχουν από σκληρά και αιχμηρά σωματίδια,

να είναι λεπτόκοκκες,

να είναι αδιάλυτες στο νερό και στο λίπος (**γιατί**?).

να έχουν ικανοποιητική καλυπτική ιδιότητα

Τα make up περιέχουν (κυρίως στη μορφή γαλακτώματος/ υγρού/ ραβδίου)- όπως όλα τα καλλυντικά σκευάσματα- συντηρητικές ουσίες και συχνά άρωμα.

Ως υγρές ουσίες περιέχονται

-νερό,

-εκχυλίσματα βοτάνων για να προσδώσουν κάποια ιδιότητα (πχ αλόη)

-κολλαγόνο, ελαστίνη, υαλουρονικό οξύ για ενυδάτωση και ελαστικότητα

-διάφορα έλαια (αμυγδαλέλαιο, σησαμέλαιο, λάδι αβοκάντο ιδίως για τα ευαίσθητα ή ξηρά δέρματα ή ακόμα ορυκτά έλαια – παραφινέλαιο- για διατήρηση της υγρασίας)

-λανολίνη

-γαλακτωματοποιητές (στην περίπτωση κρέμας make up)

-κόμμεα (τραγάκανθα, αραβικό κόμμι) κυρίως στα υγρά make up

Η πιο συνήθης μορφή make up είναι η κρέμα. Πιθανά (συχνά απαντώμενα) συστατικά:

Νερό, προπυλενογλυκόλη, τραγάκανθα, Μπεντονίτη, Ελαϊκή αλκοόλη, γαλακτωματοποιητές, χρωστικές, συντηρητικές, αρωματικές ουσίες

Μια μορφή make up σε μορφή συμπαγούς πούδρας περιέχει συχνότατα:

Τάλκη, διοξείδιο του τιτανίου, Οξείδια μετάλλων ως χρωστικές, ελάχιστο νερό και συνδετικές ουσίες προκειμένου να είναι δυνατή η συμπίεση σε ορισμένο σχήμα